Diari Oficial de la Generalitat Valenciana


Sumari del DOGV 5268, del 29-05-2006 (2006/5957)

RESOLUCIÓ de 16 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre l'administració general de l'estat, a través del Ministeri de Treball i Assumptes Socials, i la Comunitat Valenciana, per a la implementació d'accions a favor de les persones en situació de dependència, per mitjà del projecte pilot «Programes innovadors en matèria de dependència».
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5268

Data del DOGV
:   29-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/5957


Data del document
:   16-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * gerontologia
    * prestació familiar
    * administració central
    * servei social
    * equipament social
    * cooperació administrativa
    * ajuda social
    * tercera edat
    * assignació per cures

RESOLUCIÓ de 16 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre l'administració general de l'estat, a través del Ministeri de Treball i Assumptes Socials, i la Comunitat Valenciana, per a la implementació d'accions a favor de les persones en situació de dependència, per mitjà del projecte pilot «Programes innovadors en matèria de dependència». [2006/F5957]  
Subscrit, després de la tramitació prèvia reglamentària, entre l'administració general de l'estat, a través del Ministeri de Treball i Assumptes Socials, i la Comunitat Valenciana, el 15 de desembre de 2005, un conveni de col·laboració per a la implementació d'accions a favor de les persones en situació de dependència, per mitjà del projecte pilot «Programes innovadors en matèria de dependència», i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0230/2006, i que figura com a annex d'esta resolució.  
València, 16 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre l'administració general de l'estat, a través del Ministeri de Treball i Assumptes Socials, i la Comunitat Valenciana, per a la implementació d'accions a favor de les persones en situació de dependència, per mitjà del projecte pilot «Programes innovadors en matèria de dependència»  
Madrid, 15 de desembre de 2005  
Reunits  
D'una part: Jesús Caldera Sánchez-Capitán, sense obligació de manifestar les seues circumstàncies personals per comparéixer en l'exercici del seu càrrec.  
I d'una altra: Alicia de Miguel García, així mateix sense obligació de manifestar les seues circumstàncies personals per comparéixer en l'exercici del seu càrrec.  
Intervenen  
Jesús Caldera Sánchez-Capitán, com a ministre de Treball i Assumptes Socials, nomenat per Reial Decret 558/2004, de 17 d'abril (BOE núm. 94, de 18 d'abril), en nom i representació de l'administració general de l'estat, en virtut del que disposa la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, del dia 27 de novembre), segons redacció donada a esta per l'article 2n, apartat 4, de la Llei 4/1999, de 13 de gener, de modificació de l'esmentada Llei 30/1992 (BOE núm. 12, del dia 14 de gener), i Alicia de Miguel García, com a consellera de Benestar Social, nomenada per Decret 5/2003, de 20 de juny (DOGV núm. 4.527, del dia 21 de juny), en representació de la Comunitat Valenciana, de conformitat amb l'Estatut d'Autonomia de l'esmentada administració, segons l'Acord del Consell de l'11 de novembre de 2005.  
Ambdós parts, en la representació que exercixen, es reconeixen mútuament plena capacitat per a l'atorgament del present conveni, i  
Manifesten  
I. Que el Ministeri de Treball i Assumptes Socials, té entre els seus objectius la planificació, la coordinació i l'avaluació dels servicis socials, tenint en compte les obligacions de l'Estat en les àrees de benestar social, així com el foment de la cooperació amb organitzacions no governamentals i entitats, públiques i privades, en l'àmbit de l'acció social; i, per iniciativa de les Corts Generals, participarà en la implementació del programa: accions a favor de les persones en situació de dependència, amb una dotació econòmica per un import de cinquanta milions d'euros (21.527.691 €), prevista en la Llei 2/2004, de 27 de desembre, de Pressupostos Generals de l'Estat per a l'any 2005, i la distribució de la qual per comunitats autònomes va ser acordada per la Conferència Sectorial d'Assumptes Socials realitzada el 27 de juliol del 2005, i formalitzada mitjançant un Acord del Consell de Ministres del 26 d'agost del 2005.  
II. Que la Comunitat Valenciana, d'acord amb el seu estatut d'autonomia, és competent en matèria de servicis socials, i ha mostrat el seu interés en què la realització de l'esmentat programa es duga a terme en col·laboració, tot cooperant en la seua realització.  
Que l'«Estudi General de la Dependència a la Comunitat Valenciana» posa de manifest que és la família en la major part de les ocasions (al voltant d'un 80% dels casos) qui assumix l'atenció dels seus familiars. El nombre de persones en situació de dependència, en els seus diferents graus, suposa aproximadament el 33% dels majors de 69 anys.  
En la Comunitat Valenciana, la població de persones majors amb dependència moderada severa o total ascendix aproximadament a 90.000 persones (73.500 en el cas de dependència moderada i severa), de les quals al voltant d'un 20% ja estan institucionalitzades. La resta estan atesos per cuidadors normalment informals.  
La Comunitat Valenciana, sensible davant d'este problema, i tenint com a prioritat l'atenció de les persones majors i de les seues famílies, pretén la cerca de solucions noves i l'increment de servicis i prestacions orientats a millorar les condicions de vida dels uns i els altres, de manera que l'atenció als majors dependents no implique necessàriament un desgast físic i emocional que impedisca el benestar de la persona cuidadora.  
L'atenció a la dependència requerix una gran inversió econòmica, però és necessari avançar cap a l'abast de nous drets socials per a garantir la cobertura de les necessitats bàsiques de totes les persones.  
III. Que esta col·laboració facilitarà el compliment dels fins d'interés general la consecució dels quals té encomanada l'administració general de l'Estat a través del Ministeri de Treball i Assumptes Socials.  
Que per això, el Ministeri de Treball i Assumptes Socials, en virtut de les competències que li són atribuïdes per la Constitució i pel Reial Decret 1.600/2004, de 2 de juliol, pel qual es desenrotlla la seua estructura orgànica bàsica, i la Comunitat Valenciana, en virtut de les competències atribuïdes en el seu Estatut d'Autonomia, acorden subscriure el present conveni de col·laboració, que es regirà per les següents:  
Clàusules  
Primera. Objecte  
El present conveni de col·laboració té com a objecte establir la cooperació entre l'administració general de l'estat, a través del Ministeri de Treball i Assumptes Socials, i la Comunitat Valenciana en implementació d'accions a favor de les persones en situació de dependència per mitjà de la realització del projecte pilot «Programes Innovadors en matèria de Dependència» dirigit a persones amb dependències que, independentment de l'edat, requerixen una atenció per a la realització de les activitats bàsiques de la vida diària, amb l'objectiu de romandre en el seu entorn afectiu i social habitual, si este és el seu desig i el de la seua família, així com a les famílies cuidadores.  
El referit projecte pilot es concreta en els programes següents:   
1. Programa de Formació de Cuidadors Informals de persones amb malaltia d'Alzheimer i altres demències en municipis de la Comunitat Valenciana.  
L'objectiu d'este programa és proveir de formació específica a familiars i cuidadors informals de persones amb malaltia d'Alzheimer i altres demències, per mitjà de la realització de cursos de formació en 73 municipis valencians. Es calcula que es formaran en este camp 2.400 persones.   
2. «Programa d'Independència Assistida».  
Des d'este programa es facilita la millora de la qualitat de vida i desenrotllament d'una vida independent a les persones amb discapacitat física, per mitjà d'un conjunt de servicis integrats, que atenen professionalment i des d'una perspectiva integral a estes persones, sempre dins de l'entorn propi i amb intervencions comunitàries que potencien el desenrotllament d'una vida autònoma, partint de l'establiment del benestar biopsicosocial de la persona dependent.   
3. «Programa Menjar a Casa».  
Este programa cobrix dos grans objectius, d'una banda, proporcionar a les persones majors, que tinguen com principal problema una deficient nutrició, una alimentació de qualitat i nutritiva i adequada a les seues especials característiques, i d'una altra, suposa un recurs de suport a les famílies, en especial a la dona per la seua gradual incorporació al món del treball que impedix dedicar el temps a l'atenció dels majors, a més de pal·liar situacions de soledat que fan sentir la persona major més abrigada i protegida.  
4. «Programa Bo Centre de Dia».  
El Centre de Dia proporciona l'atenció adequada que necessiten les persones dependents no desarrelant-les del seu medi familiar i social al mateix temps que suposa un gran suport per a les famílies que els atenen.  
L'objectiu d'este programa consistix a proporcionar ajudes econòmiques per a finançar estades en centres de dia a persones majors dependents que poden ser correctament ateses en un centre d'este tipus, però no disposen de recursos suficients per a això.   
Els destinataris potencials s'estimen entre 09.593-60.473 persones, que són les persones majors amb dependència moderada i severa que no es troben institucionalitzats i que en la seua majoria compten amb suport familiar.  
5. «Programa Bo Residència».  
La qualitat de vida de les persones majors s'incrementa quan poden satisfer les seues necessitats en el seu propi entorn familiar i social, però és un fet cert que determinades situacions no poden satisfer-se en este àmbit i és necessari per això disposar d'altres alternatives i el recurs més adequat és l'ingrés en una residència. A més es fa necessari possibilitar l'elecció del centre a les persones que necessiten este recurs tot habilitant una oferta de places residencials el més àmplia possible que respecte la proximitat al seu àmbit familiar.  
L'objectiu d'este programa consistix a proporcionar ajudes econòmiques per a finançar estades en residències per a la tercera edat a persones majors dependents que poden ser correctament ateses en un centre d'este tipus, però no disposen de recursos suficients per a això.   
L'ajuda econòmica és variable, i el seu import està determinat per la diferència entre el que el beneficiari pot aportar a càrrec dels seus ingressos personals i dels seus familiars i l'import de la plaça en la residència.  
Els destinataris potencials es troben entre les 90.000 persones majors amb dependència moderada, severa o total residents a la Comunitat Valenciana.  
Les bases del programa es recullen en l'Orde de 18 de desembre del 2004 de la Conselleria de Benestar Social que regula i convoca el programa per a finançar estades en residències de tercera edat per a persones majors dependents l'any 2005 (DOGV de 30 de desembre del 2004).  
Els centres privats per a adherir-se al programa han de passar per un procés d'acreditació i d'adhesió al programa i complir les condicions establides en l'Orde de 4 de febrer del 2005 de la Conselleria de Benestar Social, per la qual es regula el règim d'autorització i de funcionament dels centres de servicis socials especialitzats per a l'atenció de persones majors (DOGV de 14 de febrer del 2005).  
6. «Programa Bo Respir Familiar en Residències i Centres de Dia de la Comunitat Valenciana».  
L'objectiu d'este programa consistix a proporcionar ajudes econòmiques per a finançar distintes modalitats d'estades de caràcter temporal o no permanent en residències i centres de dia de la tercera edat, quan per necessitats que afecten les persones majors dependents o als seus cuidadors familiars, les persones majors necessiten atenció en un centre especialitzat, que substituïsca les cures que de forma habitual es presten i/o es reben en l'àmbit familiar.  
Els destinataris potencials s'estimen en 70.000 persones, que són les persones majors amb dependència moderada, severa o total que no es troben institucionalitzats i que en la gran majoria la seua atenció recau en els familiars.   
Les referides activitats s'exerciran en la Comunitat Autònoma de València durant el present exercici econòmic, per la qual cosa totes les activitats objecte d'este conveni de col·laboració hauran de realitzar-se en el termini comprés entre la data de la firma del conveni i el 31 de desembre d'enguany, amb independència de l'informe a què es referix la clàusula segona que s'entregarà en el termini establit en la clàusula quinta, i sense perjuí del que establix el paràgraf segon de la clàusula sèptima.  
Segona. Compromisos i activitats.  
Correspondrà al Ministeri de Treball i Assumptes Socials:  
1. El suport tècnic i documental necessari.  
2. Acordar amb la Comunitat Valenciana els criteris per a la selecció dels participants: equips i beneficiaris a través de les corresponents valoracions.  
3. Determinació i supervisió del contingut de les atencions i dels servicis de les situacions.  
4. Supervisió dels cartells i del material divulgatiu que s'elaboren amb motiu d'estes activitats.  
5. El Ministeri de Treball i Assumptes Socials col·laborarà, a més, amb l'assessorament tècnic i documental de les unitats especialitzades de l'IMSERSO, per a la qual cosa i, si és el cas la Comunitat Valenciana, demanarà d'esta entitat gestora, els informes i els dictàmens que consideren oportuns.  
Correspondrà a la Comunitat Valenciana:  
1. Selecció inicial i proposta dels equips i criteris de valoració.  
2. Implementació, coordinació i supervisió dels servicis i prestacions en general.  
3. Contractació, si és el cas, de l'entitat o personal qualificat que impartirà estes activitats.  
4. Elaboració d'un informe final d'avaluació en què es resumisquen les activitats realitzades, el grau de consecució dels objectius i indicadors del projecte objecte del conveni de col·laboració, la repercussió social de les activitats, el nombre aproximat de beneficiaris directes i indirectes, el grau d'execució del pressupost, la seua territorialització per províncies, i, en general, qualsevol altre aspecte que es considere rellevant.  
Tercera. Realització i seguiment  
L'organització i la supervisió de les activitats corresponents a l'objecte del conveni de col·laboració, seran desenrotllades conjuntament per un equip designat pel Ministeri de Treball i Assumptes Socials, a través de la Secretaria d'Estat de Servicis Socials, Famílies i Discapacitat i per la Comunitat Valenciana, el qual actuarà així mateix com a òrgan de vigilància, interpretació i control d'allò que s'ha pactat en el present conveni de col·laboració, així com de l'avaluació del seu compliment.   
Tal equip o comissió de seguiment, serà de composició paritària i el seu funcionament serà l'establit, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE del dia 27).   
Estes competències assignades a la comissió mixta de seguiment i control s'entenen sense perjuí de les competències del Ministeri de Treball i Assumptes Socials, com a administració pública que aporta fons per a l'execució del projecte de referència.  
Esta comissió paritària de vigilància i control estarà integrada per sis membres, i presidida per un dels representants de l'Institut de Majors i Servicis Socials (IMSERSO), el titular del qual tindrà vot de qualitat. La composició serà la següent:  
Per part del Ministeri de Treball i Assumptes Socials:  
. Dos representants de l'IMSERSO nomenats per la secretària d'Estat de Servicis Socials, Famílies i Discapacitat, un dels quals actuarà com a president i l'altre com a secretari.  
. El/La director/a del Gabinet de la Secretaria d'Estat de Servicis Socials, Famílies i Discapacitat, o persona en qui delegue.  
Per part de la Comunitat Valenciana:  
. Tres representants triats pel/la conseller/a competent, un dels quals serà el responsable de la tramitació de l'expedient.  
Quarta. Finançament.  
El cost total del projecte ascendix a trenta-cinc milions quatre-cents setanta-tres mil nou-cents cinquanta-sis euros (70.967.087,00 €).  
El Ministeri de Treball i Assumptes Socials contribuirà, a més de amb les activitats i mitjans esmentats en la clàusula segona, amb una aportació econòmica de quatre milions dos-cents dos mil cinc-cents seixanta-huit euros (4.202.568,00 €), a càrrec de l'aplicació econòmica 96.21.383Q.404.46 del pressupost anual del Departament.  
En este finançament es consideraran incloses les remuneracions del personal que realitze el treball, els impostos que les graven i els altres que, si és el cas, foren conseqüència del conveni de col·laboració o de l'objecte d'este.  
També queden inclosos tots els gastos de material general, utilització de tècniques i mitjans informatius, si és el cas, i qualsevol altre gasto corrent que la Comunitat Valenciana puga realitzar amb ocasió o com a conseqüència de les activitats objecte del conveni.  
L'abonament d'esta quantitat, a la Comunitat Valenciana, s'efectuarà, amb la tramitació prèvia reglamentària corresponent, de la forma següent:  
. El 85%, és a dir, 3.572.182,80 €, a la firma del conveni de col·laboració.  
. El 15% restant, és a dir, 630.385,20 €, durant el mes de desembre de l'any en curs i prèvia aportació per part de la Comunitat Valenciana, de la documentació justificativa corresponent, que comprendrà, una certificació subscrita pel secretari general del Departament o Conselleria de Benestar Social de la Comunitat Valenciana, o càrrec equivalent, i adverada per l'interventor corresponent, en què se certifique que el primer pagament (del 85%) del Ministeri de Treball i Assumptes Socials ha sigut destinat íntegrament a gastos derivats del projecte de referència, no quedant cap romanent pendent de gasto.  
La Comunitat Valenciana finançarà la quantitat restant del pressupost.  
Quinta. Compliment de les estipulacions  
La Comunitat Valenciana es compromet a acreditar en forma la correcta aplicació de la totalitat dels fons rebuts d'acord amb allò que s'ha pactat en el present conveni. En conseqüència, haurà d'estendre's una segona certificació, de les mateixes característiques que la citada en la clàusula anterior, per a justificar el segon pagament de l'aportació del Ministeri de Treball i Assumptes Socials (15% restant), una vegada finalitzades les activitats, i en el termini de dos mesos des de la finalització de les activitats. Tal termini afectarà així mateix a l'entrega de l'informe final d'avaluació a què es referix la clàusula segona.  
Esta documentació justificativa podrà incloure gastos que hagen sigut cursats amb anterioritat a la data de la firma del conveni sempre que s'hagen emés en l'exercici pressupostari corrent i emparen actuacions encaminades a preparar el correcte compliment dels acords aconseguits.  
Sexta. Publicitat i difusió  
La Comunitat Valenciana es compromet a destacar, en totes les activitats que realitze per a la difusió de les previstes en el conveni, la col·laboració prestada pel Ministeri de Treball i Assumptes Socials, a través de Secretaria d'Estat, Famílies i Discapacitat, així com a incorporar el logotip del Ministeri, en tots els materials que es reproduïsquen i utilitzen per a la difusió o publicitat de les esmentades activitats, d'acord amb el que establix la disposició addicional segona del Reial Decret 1465/1999, de 17 de setembre, pel qual s'establixen criteris d'imatge institucional i es regula la producció documental i el material imprés de l'administració general de l'Estat (BOE del dia 25 de setembre).  
Sèptima. Vigència  
La duració del conveni de col·laboració s'establix durant el present exercici econòmic, sense perjuí de l'extensió dels seus efectes fins al 28 de febrer de l'exercici següent per a complir el que preveu la clàusula quinta sobre justificació del segon pagament, i a l'informe final d'avaluació referit en la clàusula segona.  
No obstant allò disposat amb anterioritat en relació a la vigència ordinària d'este conveni, i amb independència que el pagament ha d'efectuar-se necessàriament durant el corrent exercici pressupostari, excepcionalment este conveni de col·laboració podrà estendre els seus efectes fins a la completa implementació del seu objecte, amb el límit temporal màxim d'un any a partir de la seua firma; per la qual cosa la certificació a què es referix la clàusula quarta ha de tindre entrada en el Ministeri de Treball i Assumptes Socials amb anterioritat al dia 16 de desembre de l'any en curs.  
Octava. Causes de resolució  
No obstant la vigència establida en la clàusula anterior, serà causa d'extinció l'incompliment del conveni per qualsevol de les parts amb els efectes legals que això comporta, en funció de la que haja incomplit i del moment en què es produïsca este.  
En cas de resolució del conveni de col·laboració per incompliment total o parcial de les seues obligacions per part de la Comunitat Valenciana, esta haurà de reintegrar al Ministeri de Treball i Assumptes Socials les quantitats que haguera percebut com a aportació econòmica d'este, sent a càrrec de l'esmentada administració el finançament de les activitats que, si és el cas, es troben en curs.  
Si els gastos efectivament realitzats (pressupost final executat) excediren del pressupost previst en este conveni de col·laboració (pressupost inicial), tal excés anirà a càrrec de la Comunitat Valenciana; i si, al contrari, fossen inferiors, esta administració tornarà al Ministeri de Treball i Assumptes Socials la diferència que resulte entre l'aportació realitzada per l'esmentat Ministeri i la quantitat que corresponga a este, una vegada efectuada la distribució proporcional dels gastos efectivament realitzats en les activitats objecte del conveni amb les quantitats previstes, per una i una altra part, en el finançament de les activitats de referència.  
Novena. Relació contractual.  
El present conveni de col·laboració es troba exclòs de l'àmbit del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques, en virtut del que establix l'article 3.1.c) de tal text legal. No obstant això, els principis d'esta llei sí que s'aplicaran per a resoldre els dubtes i les llacunes que puguen plantejar-se, tal com establix l'article 3.2 del mencionat text legal.  
Així mateix, este conveni de col·laboració no generarà, en cap cas, cap relació laboral entre el Ministeri de Treball i Assumptes Socials i els professionals que duguen a terme l'execució de les activitats que constituïxen el seu objecte.  
Dècima. Orde jurisdiccional  
Donada la naturalesa administrativa d'este conveni de col·laboració, l'orde jurisdiccional contenciós administratiu serà el competent per a resoldre les qüestions litigioses que pogueren suscitar-se entre les parts durant la seua execució, sense perjuí de la competència, si és el cas, del Tribunal Constitucional, d'acord amb el que disposa l'article 8.3 de la Llei 30/1992, de 26 de novembre.  
I, en prova de conformitat, firmen el present conveni de col·laboració en dos exemplars, i se'n queda un en poder de cada part, al lloc i en la data amunt indicats.  
Pel ministeri de Treball i Assumptes Socials, la secretària d'Estat de Servicis Socials, Famílies i Discapacitat (p. d. Orde Comunicada d'1 de setembre del 2005): Amparo Valcarce García.  
Per la Comunitat Valenciana, la consellera de Benestar Social: Alicia de Miguel García.